钦定古今图书集成/明伦汇编/皇极典/第264卷 > 后唐
## 钦定古今图书集成/明伦汇编/皇极典/第264卷 > 后唐

### 庄宗同光元年下诏求言

按《五代史唐庄宗本纪》，不载按《册府元龟》，同光元
年四月即位。制曰：“外内文武官及诸色人，任上封事，
兼有贤良方正，抱器怀能，或利害可陈，无所隐讳，直
言极谏，朕将一一行之。亦委诸道长吏具姓名申奏。”
闰四月，帝御延英殿。顾谓侍臣曰：“朕自创业已来，勤
于军旅。至圣王治道，殊未经心。陆生有言：以马上得
之”，不可以马上为治。朕惟寡昧，夙夜惕然。实赖卿等，
献纳忠言，箴规得失。朕不学曹丕，云“舜禹之事，吾知
之矣。”遂非拒谏，自取厥违。敬俟语言，辅兹不逮。
同光二年下诏求言按《五代史唐庄宗本纪》，不载按《册府元龟》，二年二
月诏曰：尧鼓明悬，贵闻进谏，舜旌旁建，止为求贤。是
宜广纳话言，庶箴阙政，洎伪梁，人滋浇薄，朝掩忠良，
蔑闻投水之规，莫识从绳之论。此后应两省文武常
参官，并前资草泽之士，有谋分利害，事计弼违，并许
上表敷陈，朕当选长旌录。如有性多毁誉，私伫爱憎，
承宽偶恃于得言，纵志惟专于罔善，朕亦潜令伺察，
观要审详，狡蠹有彰，罪刑无赦。

同光三年，下诏求言。

按《五代史唐庄宗本纪》，不载按《册府元龟》，三年闰
十二月诏曰：“朕闻古先哲王临御天下，上则以无偏
无党为政治，次则以足食足兵为远谋。缅惟前修，诚
可师范。朕纂承凤历，嗣守鸿图，三载于兹，万机是总。
非不知五兵未辑，兆庶多难。盖赖卿等寅亮居怀，康
济为务。冀尽赋舆之理，洞询合辙之规。今则潜按方
区”，备聆谣俗，或力役罕均其劳逸，或赋租莫辨于后
先，但以督促为名，烦苛不已。被甲胄者何尝充给，趋
朝省者专困支持。州闾之货殖全疏，天地之灾祲屡
应。以至星辰越度，旱涝不时，农桑失业于丘园，饥馑
相望于郊野，生灵及此，寝食宁遑。岂非朕德政未孚，
焦劳自掇者耶？朕昨亲援毫翰，轸念疮“痍，一则询而
谋猷，一则表予宵旰。未披来奏，转挠予怀，敢不翼翼
罪躬，乾乾轸虑。咨尔四岳，弼予一人，何不举尔贤才，
辅予寡昧？百辟群后，或有尽忠者被掩其能，抱器者
难陈其力，或草泽有遗逸之士，山林多屈滞之人。尔
所不知，吾将何助？卿等位尊调鼎，名显代天，既逢不
讳之朝，何吝繇中之说。”宜历告中外，急访英髦。应在
任及前资文武官，下至草泽之士，有济国治民，除奸
革弊者，并宜各献封章，朕选择施行。其近宣御札，亦
可告谕内外，体朕意焉。

### 明宗天成三年御札求直言

按《五代史唐明宗本纪》：“天成三年三月丁未朔，御札
求直言。”

按《册府元龟》：天成三年三月丁未，宣御札曰：“朕奄有
四海，于今三年。敬事天神，敢忘日慎。上凭列圣，赖祖
宗之垂休；下设庶官，思邦家之共治。闻过必服，见善
则师。静惟省躬，动怀畏惧。每从人欲，方布时和。不谓
仲春已来，繁阴未散。虽如膏之泽，可待丰年；而飞霰
其濛，恐伤粟麦。实关穑务，深轸纳隍。卿等陈力有方，
直言无避，共熙帝载，以沃朕心，更吐嘉谋，庶裨阙政。
应文武百官奏对，恐有隐密之事，不敢当庭敷扬，即
许上章，极言时政善恶，贵合天道弛张。”

### 长兴四年诏求直言

按《五代史唐明宗本纪》，不载。按《册府元龟》：长兴四
年八月戊申，受尊号毕，下制曰：“在朝文武官寮并诸
色职员，有能直言极谏者，各上封事，尽当开纳。”